Diari Oficial de la Generalitat Valenciana


Sumari del DOGV 7118, del 25-09-2013 (2013/9190)

ORDE 87/2013, de 20 de setembre, de la Conselleria d'Educació, Cultura i Esport, per la qual es regula l'organització i el funcionament de les escoles oficials d'idiomes de la Comunitat Valenciana.
-----------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2013/09/20/87/dof/vci/html**

### Dades del document

Número de DOGV
:   7118

Data del DOGV
:   25-09-2013

Secció del DOGV
:   I. DISPOSICIONS GENERALS

Número del document
:   2013/9190


Data del document
:   20-09-2013

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * organització de l'ensenyament
    * centre d'ensenyament
    * legislació
    * planificació educativa
    * ensenyament d'idiomes
    * personal docent
    * legislació escolar

ORDE 87/2013, de 20 de setembre, de la Conselleria d'Educació, Cultura i Esport, per la qual es regula l'organització i el funcionament de les escoles oficials d'idiomes de la Comunitat Valenciana. [2013/9190]  
Índex  
  
Preàmbul  
Capítol I. Aspectes generals  
Article 1. Objecte i àmbit d'aplicació  
Article 2. Currículum  
Article 3. Ensenyances  
Capítol II. Òrgans de coordinació docent  
Article 4. Departaments didàctics  
Article 5. Programació del departament  
Article 6. Comissió de coordinació pedagògica (COCOPE)  
Article 7. Coordinacions de departament  
Article 8. Coordinacions de centre  
Capítol III. Admissió de l'alumnat  
Article 9. Determinació de grups d'alumnat, places escolars i vacants  
Capítol IV. Horaris. Calendari escolar  
Article 10. Personal docent: distribució de l'horari  
Article 11. Calendari escolar  
Article 12. Horari del personal d'administració i servicis  
Capítol V. Avaluació i certificació  
Article 13. Avaluació  
Article 14. Prova de certificació  
Article 15. Prova homologada  
Article 16. Certificació  
Article 17. Prova de nivell  
Article 18. Reclamació de qualificacions  
Capítol VI. Preinscripció i matriculació  
Article 19. Procés de preinscripció i matriculació  
Disposicions addicionals  
Primera. Aplicació  
Segona. Implantació dels nivells C1 i C2  
Tercera. Difusió i supervisió  
Quarta. Assessorament  
Quinta. Incidència en les dotacions de gasto  
Sexta. Certificacions dels nivells C1 i C2 experimentals, i per destreses  
Disposició transitòria  
Única. Currículums dels nivells avançats del MCER  
Disposicions derogatòries  
Primera. Derogació de normativa referida a organització i funcionament de les escoles oficials d'idiomes de la Comunitat.  
Segona. Derogació de la normativa referida a la fitxa individual de seguiment (FIS)  
Disposicions finals  
Primera. Modificació normativa  
Segona. Entrada en vigor  
Annex I  
Annex II  
  
PREÀMBUL  
  
La correcta organització i el bon funcionament dels centres docents constituïxen la garantia més immediata d'una activitat educativa eficaç. Amb esta finalitat, la present orde establix les mesures normatives adequades per a acomodar-les al nou context a partir del curs acadèmic 2013-2014. Proposa, d'una banda, adequar les mesures de caràcter excepcional reflectides en la norma vigent, així com harmonitzar mesures de caràcter estructural adaptades a les noves necessitats del context socioeconòmic i cultural, així com als recursos existents en les escoles oficials d'idiomes, amb l'objectiu de potenciar l'oferta educativa ?en resposta a la demanda creixent d'estes ensenyances?, millorar la formació en llengües del professorat des de les escoles oficials d'idiomes, així com la normalització de tots els nivells previstos en els ensenyaments d'idiomes de règim especial (incloent-hi els nivells C del Consell d'Europa, segons es definixen en el Marc Comú de Referència per a les Llengües, d'ara en avant MCERL). Amb estes mesures, es pretén que les escoles oficials d'idiomes de la Comunitat continuen sent un referent de qualitat quant a docència, especialització i certificació.   
  
El marc normatiu referit als ensenyaments d'idiomes de règim especial s'ha completat en la nostra Comunitat amb el desplegament de decrets i ordes específiques dedicades a l'organització, avaluació i promoció, a la prova de certificació i als cursos a distància; així com resolucions referides, entre altres, a la posada en marxa de cursos específics i monogràfics. Des d'un punt de vista general, la Llei Orgànica 2/2006, de 3 de maig, d'Educació, establix els principis generals que han de regir el sistema educatiu i dedica els articles 59, 60, 61 i 62 a l'ordenació dels ensenyaments d'idiomes de règim especial. Finalment, i relacionat amb l'anterior, el Decret 73/2012, de 18 de maig, del Consell, pel qual es determinen les condicions d'aplicació del Reial Decret Llei 14/2012, de 20 d'abril, de mesures urgents de racionalització del gasto públic en l'àmbit educatiu no universitari a la Comunitat Valenciana, desplegat per l'Orde 19/2012, de 21 de maig, de la Conselleria d'Educació, Formació i Ocupació, per la qual es regula l'aplicació del Reial Decret Llei 14/2012, de 20 d'abril.  
  
D'altra banda, el Reial Decret 1629/2006, de 29 de desembre, fixa els aspectes bàsics del currículum dels ensenyaments d'idiomes de règim especial regulats per la Llei 2/2006, de 3 de maig, d'Educació. Dins de l'àmbit de la Comunitat Valenciana, el Decret 155/2007, de 21 de setembre, del Consell, regula els ensenyaments d'idiomes de règim especial a la Comunitat Valenciana i establix el currículum de nivell bàsic i de nivell intermedi; al seu torn, el Decret 119/2008, de 5 de setembre, del Consell, establix el currículum del nivell avançat dels ensenyaments d'idiomes de règim especial a la Comunitat Valenciana, i l'Orde de 14 de juliol de 2009, de la Conselleria d'Educació, regula l'organització i el funcionament de les escoles oficials d'idiomes de la Comunitat Valenciana a partir del curs acadèmic 2009-2010.  
  
Per mitjà del Decret 90/1986, de 8 de juliol, del Consell de la Generalitat Valenciana, es va aprovar el reglament dels òrgans de govern dels centres públics d'ensenyances especialitzades que, amb posterioritat, va ser modificat parcialment per mitjà del Decret 180/1988, de 15 de novembre, i a través del Decret 53/1987, de 24 d'abril. Al seu torn, el reglament orgànic i funcional dels instituts d'Educació Secundària, aprovat per mitjà del Decret 234/1997, de 2 de setembre, del Govern Valencià, en tot allò que no s'opose a la normativa en vigor, determina que té caràcter supletori per als ensenyaments d'idiomes de règim especial que s'oferixen en les escoles oficials d'idiomes de la Comunitat Valenciana.  
Per tot això, vista la proposta de les direccions generals de Formació Professional i Ensenyances de Règim Especial; de Centres i Personal Docent, i d'Innovació, Ordenació i Política Lingüística, i en virtut de les competències que m'atribuïx l'article 28.e de la Llei 5/1983, de 30 de desembre, del Consell, així com l'article 4 i la disposició primera del Decret 155/2007, de 21 de setembre, la disposició addicional segona del Reial Decret 1629/2006, de 29 de desembre, i el Decret 5/2011, de 21 de juny, del president de la Generalitat, pel qual es determinen les conselleries en què s'organitza l'Administració de la Generalitat, i el Decret 190/2012, de 21 de desembre, del Consell, pel qual aprova el reglament orgànic i funcional de la Conselleria d'Educació, Cultura i Esport (DOCV 6929, 24.12.2012),  
  
  
ORDENE  
  
CAPÍTOL I  
Aspectes generals  
  
Article 1. Objecte i àmbit d'aplicació  
Esta orde té com a objecte regular l'organització i el funcionament de les escoles oficials d'idiomes de la Comunitat Valenciana, enteses com a centres públics que impartixen ensenyaments d'idiomes de règim especial.  
  
Article 2. Currículum  
Des del punt de vista curricular, s'aplicarà el que estipula la normativa vigent, esmentada en el preàmbul de la present orde.  
  
Article 3. Ensenyances  
1. Les escoles oficials d'idiomes de la Comunitat Valenciana oferiran els ensenyaments d'idiomes de règim especial dels diferents nivells previstos en el MCERL.   
2. Els ensenyaments d'idiomes de règim especial van dirigits a aquelles persones que, havent adquirit la competència lingüística en les ensenyances de règim general, desitgen o necessiten al llarg de la seua vida adquirir o perfeccionar les seues competències professionals en una o diverses llengües estrangeres, en valencià o en espanyol per a estrangers.  
3. La modalitat horària de les ensenyances podrà ser diària, alterna, intensiva o modular; en tot cas, haurà de garantir-se el compliment dels mínims establits en el Decret 155/2007, de 21 de setembre.  
  
  
CAPÍTOL II  
Òrgans de coordinació docent  
  
Article 4. Departaments didàctics  
1. Els departaments didàctics són els òrgans bàsics, conformats com a equip de treball, encarregats d'organitzar i desenrotllar les ensenyances i activitats pròpies de cada un dels idiomes que s'impartixen en les escoles oficials d'idiomes.  
2. En cada escola oficial d'idiomes es constituirà el mateix nombre de departaments que idiomes autoritzats s'hi impartisquen. Cada departament inclourà tot el professorat que impartisca classe del mateix idioma, ja siga en la mateixa escola oficial d'idiomes o en les aules adscrites o aularis que en depenguen.  
3. Els departaments didàctics desenrotllaran les funcions següents:  
  
a) Formular propostes a l'equip directiu i al claustre relatives a l'elaboració del projecte educatiu del centre, la programació general anual, el reglament de règim interior, el pla de convivència i el projecte de gestió.  
b) Elaborar, abans del començament del curs acadèmic, la programació didàctica de les ensenyances corresponents a cada un dels idiomes, davall la coordinació i direcció del cap del departament didàctic i d'acord amb les directrius generals establides per la comissió de coordinació pedagògica.  
c) Promoure la investigació educativa i proposar activitats de perfeccionament dels seus membres, necessàries per a actualitzar la metodologia i la pràctica didàctica.   
d) Fomentar la participació del professorat, junt amb la coordinació TIC del centre, per a la implantació i aplicació de les tecnologies de la informació i de la comunicació en la docència i en l'aprenentatge.  
  
e) Organitzar i realitzar activitats extraescolars i complementàries en col·laboració amb la direcció d'estudis o de la vicedirecció, si n'hi ha. En tot cas, hauran d'estar recollides en la programació general anual i aprovades pel consell escolar.  
f) Efectuar el seguiment del desenrotllament de la programació, i la seua modificació quan es requerisca; així com elaborar, al final del curs acadèmic, una memòria en què s'avalue, entre altres, el desenrotllament de la programació didàctica i els resultats acadèmics obtinguts per l'alumnat, així com una proposta de millores.  
g) Promoure, organitzar i impartir cursos específics i monogràfics autoritzats.  
h) Elaborar tècniques i estratègies que fomenten a l'autoaprenentatge de l'alumnat.  
i) Elaborar i estandarditzar, davall la coordinació de la direcció del departament, criteris comuns per a cada departament i per al conjunt d'estos, tant respecte a l'elaboració i desenrotllament de les programacions didàctiques com respecte a la metodologia i avaluació de cada idioma, d'acord amb les directrius generals establides per la comissió de coordinació pedagògica.  
j) Organitzar i realitzar les proves d'avaluació, així com les proves de nivell i de diagnòstic que corresponguen.  
k) Mantindre actualitzada la informació del departament en el tauler d'anuncis del departament, perquè puga ser consultada en la pàgina web de l'escola. Esta informació haurà de ser revisada i autoritzada pel cap del departament corresponent, en coordinació amb la direcció d'estudis.  
  
l) Elaborar i mantindre actualitzat l'inventari del departament, així com de les possibles aules adscrites o aularis.  
m) Col·laborar en el procés de validació de la prova de certificació, així com analitzar els resultats de les proves de nivell i del mateix departament amb la finalitat de valorar els resultats obtinguts i introduir les millores que es consideren.  
n) Participar en les sessions d'estandardització de criteris d'avaluació en la prova de certificació.  
o) Intervindre en els processos de revisió i de reclamació de qualificacions parcials o finals estimades incorrectes.  
p) Proposar iniciatives de formació i perfeccionament del professorat al servici competent en matèria de formació del professorat, a través de la coordinació de formació del centre, a les assessories específiques dels centres de formació, innovació i recursos educatius (CEFIRE) de la Comunitat.  
q) Qualsevol altra funció que li siga atribuïda per la conselleria competent en matèria d'educació.  
4. Amb caràcter general, els membres dels departaments didàctics es reuniran en la seu de l'escola oficial d'idiomes, almenys, una vegada al mes, i la seua assistència serà obligatòria. Per a això, es convocarà en un horari que possibilite l'assistència de tot el professorat. Els acords adoptats en estes reunions quedaran reflectits en una acta, que serà redactada i custodiada per la direcció del departament.  
5. La direcció del departament didàctic serà exercida per un professor o professora amb destinació definitiva en l'escola que pertanga al cos de catedràtics d'escoles oficials d'idiomes, durant quatre cursos acadèmics.  
6. Quan en un departament hi haja més d'un professor o professora pertanyent al cos de catedràtics d'escoles oficials d'idiomes, la direcció del departament serà exercida pel de més antiguitat. En cas que concórrega la mateixa antiguitat en el cos, la designació correspondrà a la direcció de l'escola oficial d'idiomes, una vegada oït el departament.  
  
7. En els departaments didàctics que no hi haja cap professor o professora pertanyent al cos de catedràtics, o els que hi haja renuncien expressament al seu exercici, el director o directora, oït el departament, designarà un professor o professora ?preferentment amb destinació definitiva en el centre- per a exercir la direcció de departament.   
8. La direcció del departament tindrà les competències següents:  
a) Coordinar i redactar la programació didàctica de l'idioma corresponent, així com la memòria final de curs.  
b) Dirigir i coordinar les activitats acadèmiques del departament.  
c) Convocar i presidir les reunions ordinàries del departament i les que, amb caràcter extraordinari, siga necessari realitzar.  
d) Elaborar i donar a conéixer a l'alumnat la informació relativa a la programació, amb especial referència als objectius, continguts i criteris d'avaluació. Esta informació estarà a disposició de l'alumnat per a la seua consulta en el departament i en la pàgina web de l'escola. Comprendrà, almenys, la distribució seqüencial del currículum al llarg del curs, així com referència explícita dels materials a utilitzar.  
  
e) Vetlar pel compliment de la programació didàctica del departament i la correcta aplicació dels criteris d'avaluació.  
f) Tindre compte de l'adquisició i el manteniment del material i de l'equipament específic assignat al departament amb vista al seu millor aprofitament.  
g) Promoure l'avaluació de la pràctica docent del seu departament i dels distints projectes i activitats del departament.  
h) Col·laborar en les avaluacions que sobre el funcionament i les activitats de l'escola oficial d'idiomes promoguen els seus òrgans de govern o la conselleria competent en matèria d'educació.  
  
i) Vetlar per la comprovació de les qualificacions abans de la firma i publicació de les actes d'avaluació.  
j) Garantir l'actualització de l'inventari del departament i de les aules adscrites o aularis, si n'hi ha.  
k) Donar la informació i entregar els informes sol·licitats des de l'equip directiu o òrgans col·legiats.  
l) Orientar el professorat que s'incorpore per primera vegada al departament de l'escola en l'exercici de la seua tasca.  
m) Gestionar, en col·laboració amb la direcció d'estudis, la sol·licitud d'auxiliars de conversació, i assistir-los en el procés d'integració en l'escola.  
n) Mantindre actualitzada la informació del departament en la web i en els taulers d'anuncis, així com atendre el correu electrònic oficial del departament, si n'hi ha.  
o) Representar el departament en la comissió de coordinació pedagògica i en les sessions d'unificació de criteris d'avaluació de la prova de certificació, sempre que es determine així.  
p) Informar els components del departament dels acords presos en la comissió de coordinació pedagògica.  
q) La direcció del departament vetlarà perquè els acords presos s'ajusten a la normativa vigent i siguen conseqüència de les decisions adoptades per l'equip directiu en l'àmbit de les seues competències.  
  
  
Article 5. Programació del departament  
1. La programació de cada departament inclourà necessàriament els aspectes següents:  
a) Respecte als apartats de les programacions didàctiques, es detallaran segons el que establix l'article 3 de l'Orde 45/2011, de 8 de juny, de la Conselleria d'Educació, per la qual es regula l'estructura de les programacions didàctiques en l'ensenyança bàsica.   
b) Pla de millora de les competències professionals dels membres del departament, que establirà objectius que contribuïsquen a millorar l'activitat docent. Per a això es podran proposar al servici amb competències en formació del professorat (a través de la coordinació de formació del centre) activitats de formació, tallers, jornades d'intercanvi d'experiències, així com la revisió d'aspectes docents per a la millora inclosos en la memòria del departament.  
  
2. Tots els professors programaran la seua activitat docent d'acord amb la programació didàctica del departament a què pertanguen. En cas que algun professor o professora decidisca incloure en la seua activitat docent alguna variació respecte de la programació del departament, excloent-ne els criteris d'avaluació i promoció, esta variació i la seua justificació haurà de ser inclosa en la programació didàctica del departament. En tot cas, la programació didàctica haurà de respectar el currículum oficial dels ensenyaments d'idiomes de règim especial de la Comunitat Valenciana.  
  
Article 6. Comissió de coordinació pedagògica (COCOPE)  
1. La comissió de coordinació pedagògica estarà integrada per la direcció de l'escola, que exercirà la presidència, la direcció d'estudis i les dels departaments didàctics. Actuarà com a secretari o secretària el cap de departament de menor edat. Correspondrà a este últim alçar les actes de les sessions.  
2. La comissió de coordinació pedagògica tindrà les competències següents:  
a) Analitzar, des del punt de vista educatiu, el context cultural i sociolingüístic de l'escola d'idiomes, a fi de proposar a l'equip directiu el projecte lingüístic, per a la seua inclusió en el projecte educatiu de centre.  
b) Analitzar i informar el claustre sobre la coherència entre el projecte educatiu del centre i els nivells i metodologia d'ensenyança que s'impartix, així com les seues possibles modificacions; la programació general anual i el conjunt de mesures d'atenció a la diversitat de l'alumnat que l'escola establisca.  
c) Establir les directrius generals per a l'elaboració i la revisió de les programacions didàctiques i memòria dels departaments didàctics, del pla d'atenció a l'alumnat i de les coordinacions dels departaments.  
  
d) Promoure i col·laborar amb la direcció d'estudis o la vicedirecció, si és el cas, en la coordinació d'activitats de formació del professorat.  
e) Proposar al claustre la planificació general del calendari de les proves d'avaluació contínua i de les proves finals dels cursos de cada nivell que no conduïxen a certificació.  
f) Elaborar la proposta de criteris pedagògics per a la confecció dels horaris del centre.  
g) Vetlar pel compliment de les directrius proposades per l'administració educativa per a la realització de la prova de certificació, i vetlar per la seua confidencialitat.  
h) Fomentar l'avaluació i la participació en les activitats i projectes que realitze l'escola o l'administració educativa.  
i) La comissió de coordinació pedagògica es reunirà amb una periodicitat, almenys, d'una vegada per trimestre.  
  
Article 7. Coordinacions de departament  
1. Les escoles oficials d'idiomes es beneficiaran de coordinacions al servici del departament. Es consideren així les que es dediquen a col·laborar amb el cap del departament dels idiomes impartits i inclouen la coordinació dels distints nivells o cicles. L'assignació dels coordinadors que corresponga s'efectuarà entre els membres del departament que opten a això. Correspondrà a la direcció de l'escola oficial d'idiomes, a proposta de la direcció del departament, la seua elecció i determinació de funcions.   
2. Es podrà designar, per a cada idioma i per cada escola oficial d'idiomes, un màxim de 5 coordinacions de cicle o nivell, incloent-hi totes les modalitats d'ensenyances existents (presencials, semipresencials o a distància, si n'hi ha), seguint estos criteris:  
  
Grups Coordinacions  
135 o més Fins a 5  
De 105 a 134 Fins a 4  
De 75 a 104 Fins a 3  
De 45 a 74 Fins a 2  
De 15 a 44 Fins a 1  
  
3. Per cada aula adscrita o aulari d'una escola oficial d'idiomes hi haurà una coordinació de cicle o nivell que la direcció del centre proposarà, i que haurà de comptar amb l'informe favorable de la direcció territorial.  
  
Article 8. Coordinacions de centre  
1. Les coordinacions de centre són aquelles que, pel seu caràcter transversal, afecten la totalitat del centre docent i s'introduïxen amb la finalitat de redundar en benefici de l'escola oficial d'idiomes.   
2. En cada escola oficial d'idiomes hi haurà una coordinació de les tecnologies de la informació i comunicació (d'ara en avant, TIC) aplicades a l'aprenentatge. El nomenament de la mencionada coordinació s'efectuarà per mitjà de proposta de la direcció entre els funcionaris docents en servici actiu i, preferentment, amb destinació definitiva en el centre o, si no, entre els docents no definitius que tinguen la formació i la disponibilitat adequada. Per a la coordinació TIC, la direcció competent en matèria de personal docent determinarà les reduccions horàries corresponents en funció del nombre de grups del centre i dels seus recursos digitals, i tindran les funcions que reglamentàriament es determinen.  
3. Cada escola oficial d'idiomes, en el marc de la seua autonomia pedagògica i en funció dels seus recursos, podrà proposar, oït el claustre, aquelles coordinacions de centre que considere adequades. El coordinador es designarà per mitjà de proposta de la direcció a la direcció territorial, preferentment entre els funcionaris docents en servici actiu i amb destinació definitiva en el centre o, si no, entre els docents no definitius que tinguen la formació i la disponibilitat adequada. Serà la direcció general competent en matèria de personal docent, vist l'informe de la direcció territorial, la que determinarà la reducció del nombre d'hores complementàries d'estos coordinadors responsables de les esmentades coordinacions. Les tasques assignades a les coordinacions de centre no hauran d'interferir amb les reservades a altres òrgans de coordinació docent.  
4. La direcció de l'escola oficial d'idiomes designarà la coordinació de formació en centre, les funcions de la qual es determinen en la normativa vigent en matèria de formació del professorat.  
  
  
  
CAPÍTOL III  
Admissió de l'alumnat  
  
Article 9. Determinació de grups d'alumnat, places escolars i vacants  
  
1. La direcció general competent en matèria de planificació educativa, amb un informe previ de la corresponent direcció territorial competent en matèria d'educació, determinarà, amb la col·laboració de la direcció de l'escola oficial d'idiomes quan així es requerisca, el nombre de grups d'alumnat per cada idioma, així com els nivells que s'impartiran en cada un tant en la seu com en les aules adscrites o aularis, si n'hi ha, partint de les ensenyances autoritzades en cada escola oficial d'idiomes. En tot cas, esta oferta respondrà al context socioeconòmic de l'escola i les necessitats específiques del seu alumnat, tenint en compte tots els nivells previstos en el MCERL.  
  
2. La direcció territorial competent en matèria d'educació supervisarà per mitjà de la inspecció d'educació que les places escolars vacants de cada escola es corresponguen amb els grups atribuïts per a cada idioma.   
3. A proposta de la direcció del centre, en relació amb el nombre de grups d'alumnes oferits, la direcció territorial podrà realitzar el corresponent informe, que haurà de ser aprovat per la direcció general competent en matèria de centres per a la seua modificació.  
  
4. La informació sobre els grups autoritzats es remetrà a la direcció general amb competència en personal docent.  
5. El nombre màxim d'alumnat per unitat estarà determinat pel que estipula l'Orde 19/2012, de 21 de maig, de la Conselleria d'Educació, Formació i Ocupació, per la qual es regula l'aplicació del Reial Decret Llei 14/2012, de 20 d'abril, de mesures urgents de racionalització del gasto públic en l'àmbit educatiu, en els centres docents no universitaris públics i privats concertats de la Comunitat Valenciana, o posteriors normes del mateix rang o superior que deroguen la norma esmentada en este punt.  
6. Amb caràcter general, el nombre mínim d'alumnes per unitat per a l'idioma anglés serà de 20 en el nivell bàsic i intermedi i de 15 en el primer curs del nivell avançat; en el cas dels idiomes francés, alemany, italià, valencià i espanyol per a estrangers, el nombre mínim d'alumnes per a constituir una unitat serà de 18 en el primer curs del nivell bàsic, de 15 en el primer curs del nivell intermedi i de 12 en el primer curs del nivell avançat. Quant als idiomes àrab, portugués, rus, xinés, grec i qualsevol altre de menor difusió que en el futur puga implantar-se, per a constituir una unitat en el primer curs del nivell bàsic, el nombre mínim d'alumnes serà de 18; de 13 alumnes en el primer curs del nivell intermedi, i de 10 alumnes en el primer curs del nivell avançat. De manera general, per als nivells C el nombre mínim d'alumnes serà de 12 per cada un dels nivells.  
7. Pel que fa als grups de la modalitat a distància, el nombre mínim d'alumnes per a constituir unitat en primer és de 30. Quan el nombre siga inferior a 30, es podrà constituir una unitat que comprenga els dos cursos d'un sol nivell.  
8. Excepcionalment, per necessitats d'oferta formativa dins del context socioeconòmic o implantació dels nivells C d'idiomes minoritaris, podran autoritzar-se grups amb un nombre inferior al determinat en els apartats 6 i 7 anteriors. Esta excepcionalitat haurà de tindre l'informe favorable de la direcció territorial competent en matèria d'educació i ser autoritzada, si és el cas, per la direcció general competent en matèria de planificació escolar.  
9. En els segons cursos de cada un dels nivells, es constituiran en el mateix centre els grups que es requerisquen per a garantir la continuïtat de l'escolarització de l'alumne que promocione del primer curs al segon curs, sempre que hi haja el nombre d'alumnat suficient i siga autoritzat per la conselleria competent en matèria d'educació. En cas de no poder autoritzar-se més grups en el mateix centre, es garantirà la continuïtat de l'escolarització en l'escola oficial d'idiomes més pròxima, o en la ubicada en la capital de cada província de la Comunitat.  
  
10. El període ordinari de matrícula s'ampliarà, mentres hi haja places escolars vacants, fins a l'entrega de la programació general anual; en tot cas, podran obrir-se altres períodes diferents de matrícula per als nivells que es determinen (a causa de baixes d'alumnat matriculat, ampliació de l'oferta...), amb l'informe favorable previ de la inspecció d'educació, qui comunicarà a la direcció general amb competències en matèria de planificació escolar este informe.  
  
CAPÍTOL IV  
Horari. Calendari escolar  
  
Article 10. Personal docent: distribució de l'horari  
La jornada laboral dels professors serà, amb caràcter general, de 37 h i 30 minuts setmanals. El professorat de les escoles oficials d'idiomes podrà impartir docència en la seu i/o en les aules adscrites o aularis pertanyents a l'escola oficial d'idiomes de destinació, si l'organització de l'escola ho requerix. Així mateix, l'horari del personal docent tindrà un mínim de 2 hores lectives i un màxim de 6 hores lectives diàries.   
  
A) Horari  
- Durant els períodes lectius establits en el calendari escolar vigent, els professors dedicaran a les activitats del centre 30 hores setmanals.  
  
- Les restants 7 hores i 30 minuts seran de lliure disposició per a la preparació de classes, el perfeccionament individual o qualsevol altra activitat pedagògica complementària.  
- Durant els períodes laborals no lectius la jornada laboral dels professors estarà dedicada a les activitats que reglamentàriament es determinen.  
- Totes les hores lectives computades com a descompte als càrrecs unipersonals exigixen la presència del professor en el centre de treball i han de figurar en l'horari individual.  
- La segona direcció d'estudis i els càrrecs de vicedirector i vicesecretari queden supeditats al funcionament de l'escola en doble torn (diürn/nocturn).  
B) Distribució de l'horari  
Les 30 hores de dedicació al centre es distribuiran de la manera següent:  
B.1. Hores lectives del professorat. Corresponen als períodes de docència directa amb un grup d'alumnat establit en l'horari general del centre. Estes hores estaran estipulades segons el que determina la normativa vigent en matèria de personal docent, sense perjuí de les situacions de reducció de jornada que preveu la normativa vigent, i seran atribuïdes a les tasques següents:  
- Períodes lectius del currículum.  
- Desdoblament de grups (pràctiques de laboratori o conversació).  
  
- Impartició de cursos monogràfics o específics, cursos de formació i actualització del professorat, així com altres ofertes formatives complementàries, tots degudament autoritzats per les direccions generals competents en matèria de centres docents, formació del professorat i ensenyances de règim especial.  
B.2. Grups lectius dels òrgans unipersonals de docència directa:   
  
- Direccions d'escoles oficials d'idiomes de 1.000 alumnes o més: 1 grup.  
- Direccions d'escoles oficials d'idiomes de menys de 1.000 alumnes: 2 grups.  
- Secretaries i direccions d'estudi d'escoles de més de 2.500 alumnes: 1 grup.  
- Secretaries i direccions d'estudi d'escoles de menys de 2.500 alumnes: 2 grups.  
- Vicedireccions i vicesecretaries d'escoles fins a 4.000 alumnes: 3 grups.  
- Vicedireccions i vicesecretaries d'escoles entre 4.000 i 5.999 alumnes: 2 grups.  
- Vicedireccions i vicesecretaries d'escoles de més de 6.000 alumnes: 1 grup.  
- Direccions de departament amb més de 25 professors: 3 grups.  
- Direccions de departament amb 25 professors o menys: 4 grups.  
- Coordinació de departament amb més de 25 professors: 4 grups.  
Amb caràcter general, per a la resta del professorat no previst en els òrgans unipersonals anteriors, les hores lectives de docència assignades seran les corresponents a 5 grups d'ensenyances curriculars (de nivells A1, A2, B1, B2, C1 o C2), dels quals almenys 4 grups correspondran a docència que inclourà totes les destreses de l'idioma i nivell corresponent (bé en grups ordinaris, bé en cursos de formació i actualització del professorat).   
B.3. Hores complementàries de còmput individual: fins a 5 hores.  
Seran assignades per la direcció o la direcció d'estudis, segons siga procedent, les següents:  
- 1 hora complementària per cada hora lectiva que supere les 20 hores per a permetre el desdoblament de grups.  
- 4 hores setmanals per a responsabilitzar-se d'una coordinació de centre.  
- Hores d'organització i col·laboració en les aules d'autoaprenentatge, biblioteca i aula multimèdia.  
- 1 hora d'atenció a l'alumnat.  
- 2 hores per al professorat de la modalitat d'ensenyança a distància per a la dinamització d'estes ensenyances i l'elaboració de materials específics.  
B.4. Hores complementàries de còmput mensual: fins a un total de 5 hores. Seran les següents:  
- Assistència a reunions del departament, claustre, comissió de coordinació pedagògica i consell escolar.  
- Sessions de treball del departament.  
- Realització i correcció de proves d'avaluació.  
- Participació en activitats de formació incloses en els plans de formació del professorat.  
- Qualsevol altra activitat no prevista, autoritzada pel consell escolar i inclosa en la programació general anual.  
La totalitat de les activitats lectives i complementàries del professorat es consignarà en horaris individuals que seran subscrits pels interessats i visats per la direcció del centre, i seran de compliment obligatori per al professorat.  
C) Elaboració dels horaris  
- Durant la sessió del claustre establida a este efecte, la direcció d'estudis comunicarà als departaments el nombre de grups i la seua distribució horària en cada torn que corresponga a cada idioma, i el nombre de professors amb què compta cada departament, establit per la direcció territorial competent en matèria d'educació.  
- Cada departament distribuirà els cursos entre els seus membres. En cas de no existir consens, la direcció d'estudis elaborarà l'horari de l'alumnat i del professorat tenint en compte la normativa vigent, respecte a l'horari de personal docent, segons dictamine la direcció general amb competències en personal docent  
En cas de no existir consens s'actuarà de la manera següent:  
- Es triarà primer torn. Una vegada que tots els professors hagen triat torn, es passarà a l'elecció de grup. En cas de no existir consens, l'orde de prelació per a esta ronda serà el següent:   
1. Catedràtics d'escoles oficials d'idiomes  
2. Professors d'escoles oficials d'idiomes amb destinació definitiva en el centre.  
3. Professors d'escoles oficials d'idiomes amb destinació definitiva i en comissió de servicis.  
4. Professors d'escoles oficials d'idiomes amb destinació provisional en expectativa de destinació.  
5. Opositors aprovats en l'últim concurs oposició.  
6. Professorat interí.  
- Dins de cada torn, cada membre del departament triarà grup, i es faran les rondes que calguen fins a esgotar els grups d'eixe torn. L'orde de prelació serà el mateix que l'utilitzat per a l'elecció de torn.  
  
- En cas que algun professor no puga completar el seu horari en eixe torn haurà de fer-ho en el següent torn.  
- L'orde d'elecció dins de cada un dels grups serà:  
1. Antiguitat en el cos de catedràtics d'escoles oficials d'idiomes.  
  
2. Antiguitat en servicis docents efectius com a funcionaris del cos a què pertanga en el mateix idioma. Si esta antiguitat és la mateixa, la prioritat serà determinada pel lloc que ocupen en l'orde de nomenament com a funcionari de carrera.  
3. Orde en què apareixen en les resolucions d'opositors aprovats.  
  
4. Lloc que ocupen en la llista de professorat interí de la Direcció General de Personal.  
- En qualsevol situació d'empat corresponents als grups 1 i 2 prevaldrà el criteri següent:  
1. Més temps de servicis efectius com a funcionari de carrera del cos a què pertany la plaça.  
2. Més puntuació en la nota d'oposició.  
3. Més antiguitat en la localitat on estiga ubicada la seu principal de l'escola oficial d'idiomes.  
De totes les circumstàncies que es produïsquen en esta reunió s'alçarà acta firmada per tots els membres del departament, amb trasllat d'una còpia a la direcció d'estudis.  
D) Aprovació de l'horari  
L'horari individual de cada professor i la distribució horària de cada grup forma part de la programació anual i s'aprova amb esta.  
E) Compliment de l'horari  
El control d'assistència del professorat correspon a la direcció d'estudis, que actuarà d'acord amb la normativa vigent.  
  
Article 11. Calendari escolar  
1. La conselleria competent en matèria d'educació determinarà els criteris generals pels quals s'ha de regir el calendari escolar per a tots els centres docents de la Comunitat Valenciana que impartixen, entre altres, els ensenyaments d'idiomes de règim especial, els períodes d'exàmens extraordinaris i qualsevol altre període que l'administració determine.   
  
De conformitat amb el que establix la normativa vigent en matèria d'organització acadèmica d'estes ensenyances, estes s'organitzaran en dos cursos acadèmics per a cada nivell. Els nivells C1 i C2 seran d'un curs per a cada nivell. Les escoles oficials d'idiomes hauran de garantir les hores lectives mínimes de duració per a cada un, excloent-ne el període de proves finals. Estes hores es distribuiran de manera homogènia al llarg de tot el curs acadèmic per a qualsevol modalitat. En este sentit, cada escola oficial d'idiomes podrà proposar, per a cada idioma, qualssevol d'estes opcions de distribucions horàries:  
  
a) Cada grup d'alumnat tindrà una mitjana d'assignació horària setmanal de 4 hores.   
b) Cada grup d'alumnat tindrà una mitjana d'assignació horària setmanal de 4 hores i 30 minuts.   
En el cas a, la distribució horària del professorat estipulada amb caràcter general en l'article 16, apartat B, podrà incloure l'oferta d'un grup formatiu/d'actualització (de 4 hores setmanals), o bé dos grups formatius/d'actualització de 2 hores setmanals cada un.  
En el cas b, la distribució horària del professorat estipulada amb caràcter general en l'article 16, apartat B, inclourà l'oferta modular d'un grup de destreses, cursos especialitzats, monogràfics, o qualsevol altra opció prevista en la norma vigent en esta matèria, tractat com un grup curricular formatiu/d'actualització de 2 hores setmanals.  
  
Els grups d'alumnat de 2 hores setmanals de duració, a efectes administratius i de matrícula, seran considerats cursos formatius o d'actualització de 60 hores.  
  
Article 12. Horari del personal d'administració i servicis  
En relació amb l'horari de treball del personal d'administració i servicis, caldrà ajustar-se al que disposa la normativa vigent en esta matèria. En les escoles oficials d'idiomes amb torn de matí i vesprada, l'horari d'atenció de secretaria s'ajustarà a estos torns per a garantir l'atenció de l'alumnat.  
  
CAPÍTOL V  
Avaluació i certificació  
  
Article 13. Avaluació  
Pel que fa a l'avaluació, caldrà ajustar-se al que disposa la normativa vigent que regula l'avaluació dels ensenyaments d'idiomes de règim especial que s'impartixen en les escoles oficials d'idiomes. A més, les actes de qualificació seran firmades pels professors del departament didàctic corresponent, fent constar davall de la firma el nom i cognoms complets.   
Així mateix, el docent responsable de cada grup haurà d'arreplegar, en almenys tres dates distintes distribuïdes periòdicament al llarg del curs acadèmic (una de les quals podrà ser l'avaluació final), les dades d'evolució i seguiment de l'alumnat corresponents a cada una de les destreses. En este sentit, cada departament establirà en la seua programació didàctica la freqüència i instruments utilitzats per a la recollida de dades de l'alumnat, i al principi de curs haurà d'informar del procés l'alumnat interessat. La recollida de la informació no implica, en cap cas, la suspensió de l'horari docent.  
  
Al finalitzar l'últim curs dels diferents nivells en què resulta necessària la superació de la prova de certificació, l'alumnat podrà realitzar la mencionada prova.   
  
Article 14. Prova de certificació  
Respecte a la prova de certificació, el referent normatiu és el determinat per l'Orde de 10 de març de 2008, de la Conselleria d'Educació, per la qual es regula la prova de certificació a la Comunitat Valenciana (DOCV 26.03.2008), amb les excepcions exposades en les disposicions addicionals de la present orde.  
D'altra banda, abans de la publicació dels resultats provisionals, el departament didàctic corresponent es reunirà en sessió d'avaluació per a estudiar i analitzar el desenrotllament de la prova de certificació i adoptar la decisió sobre la seua qualificació, a la llum dels resultats obtinguts i seguint les directrius de la comissió coordinadora, en exercici de les funcions estipulades en la normativa vigent.  
  
Finalment, la conselleria competent en matèria d'educació podrà convocar proves extraordinàries de certificació per a cada idioma i nivell, tenint en compte el que disposa la present normativa. En este cas, la convocatòria de les proves serà inclosa en la resolució de convocatòries de proves de certificació per a cada curs acadèmic, emesa per la direcció general amb competències en matèria d'ensenyances de règim especial.  
  
Article 15. Prova homologada  
De conformitat amb el que disposa l'actual norma, la conselleria competent en matèria d'educació facilitarà la realització de la prova homologada i establirà, publicarà i comprovarà que els requisits per a l'homologació siguen els fixats en les especificacions realitzades per la comissió mixta on es regulen les proves homologades per a l'obtenció del certificat de nivell bàsic de les llengües alemanya, francesa, anglesa i italiana, cursades per l'alumnat d'Educació Secundària i de Formació Professional de la Comunitat Valenciana, perquè estos alumnes puguen obtindre la certificació oficial del coneixement de les llengües cursades.  
  
  
Article 16. Certificació  
En relació amb els certificats, caldrà ajustar-se al que disposa la normativa que regula la prova de certificació dels ensenyaments d'idiomes de règim especial a la Comunitat Valenciana.  
Així mateix, tots els aspectes acadèmics que consten en l'expedient acadèmic de l'alumnat, com a conseqüència d'un procés d'avaluació, podrà ser objecte d'emissió del corresponent certificat, a petició de la persona interessada, que acreditarà així oficialment el nivell de competència en l'ús de les llengües.  
Els certificats dels nivells C1 i C2 s'expediran segons el procediment establit en l'Orde 6/2011, de 7 de febrer, de la Conselleria d'Educació, per la qual es regula el procediment per a l'expedició dels certificats de superació dels distints nivells de les ensenyances d'idiomes de règim especial previstos per la Llei Orgànica 2/2006, d'Educació, per als certificats de nivell avançat.  
El model dels certificats C1 i C2 es publiquen com a annexos I i II d'esta orde.   
  
Article 17. Prova de nivell  
1. L'alumnat podrà accedir a qualsevol curs dels nivells previstos en la normativa vigent en matèria curricular d'estes ensenyances a través de la superació d'una prova de nivell, per mitjà de la qual haurà d'acreditar haver aconseguit les competències lingüístiques del curs o cursos anteriors d'aquell al que haja sol·licitat accedir. La prova de nivell, elaborada pels departaments didàctics per a facilitar la seua uniformitat, serà convocada i desenrotllada en les dates que determine la conselleria competent en matèria d'educació per part de les escoles oficials d'idiomes.  
2. Les escoles oficials d'idiomes convocaran i desenrotllaran, al llarg del mes de setembre i amb anterioritat a l'inici del curs acadèmic, la prova dels nivells previstos, i el departament podrà convocar-ne altres d'extraordinàries en cas que queden vacants en alguns grups o nivells.  
  
3. La superació de cada prova de nivell no garantix un lloc escolar al sol·licitant.  
4. El resultat de la prova de nivell, en cas que l'alumne o l'alumna no arribe a matricular-se, serà vàlid per a qualsevol escola oficial d'idiomes de la Comunitat Valenciana en el curs acadèmic en què es realitze.  
  
5. Podrà accedir a la prova de nivell qualsevol alumne, siga de nou ingrés o no, que formalitze la inscripció en la prova i reunisca les condicions d'accés per a cada curs i nivell a què fa referència la normativa en vigor.  
6. L'alumnat només podrà realitzar una prova de nivell per cada idioma i curs acadèmic.  
7. Per als nivells C1 i C2, s'aplicaran els mateixos criteris i procediments definits en el present article.  
  
Article 18. Reclamació de qualificacions  
El procediment per a formular i resoldre les reclamacions sobre els resultats de l'avaluació és l'establit en el capítol VI, articles 18 i 19, de l'Orde 32/2011, de 20 de desembre, de la Conselleria d'Educació, Formació i Ocupació, per la qual es regula el dret de l'alumnat a l'objectivitat en l'avaluació i s'establix el procediment de reclamació de qualificacions obtingudes i de les decisions de promoció, de certificació o d'obtenció del títol acadèmic que corresponga (DOCV 28.12.2011).  
  
  
CAPÍTOL VI  
Preinscripció i matriculació  
  
Article 19. Procés de preinscripció i matriculació  
El procés de preinscripció i matriculació s'ajustarà al que establisquen anualment les direccions generals competents en matèries de centres i ensenyances de règim especial.  
  
DISPOSICIONS ADDICIONALS  
  
Primera. Aplicació  
Es faculten els òrgans directius de la conselleria competent en matèria d'educació perquè, en l'àmbit de les seues competències, dicten les resolucions i instruccions necessàries per a l'aplicació de la present orde.  
  
Segona. Implantació dels nivells C1 i C2  
Per mitjà de la publicació de la present orde s'implanten, amb caràcter general, els nivells C1 i C2 en totes les escoles oficials d'idiomes de la Comunitat Valenciana, per als idiomes autoritzats en cada una per la direcció general amb competències en planificació educativa. El que establix esta disposició addicional s'inscriurà en el Registre de Centres Docents de la Comunitat Valenciana.  
  
Tercera. Difusió i supervisió  
Les direccions de les escoles oficials d'idiomes i la inspecció d'educació vetlaran pel compliment de tots els preceptes continguts en esta orde i informaran sobre el seu contingut els diferents membres de la comunitat educativa. En este sentit, es prestarà especial atenció a les programacions didàctiques, el compliment de l'horari per al professorat i alumnat, així com la vigilància per les condicions òptimes dels espais on es desenrotllen proves d'idiomes, amb especial atenció a les proves de certificació.  
Per a la dinamització i optimització en el seu ús, a proposta de la direcció del centre, les biblioteques de les EOI es consideraran aules especialitzades del centre, per la qual cosa la inspecció supervisarà el seu correcte funcionament i utilització.  
  
Quarta. Assessorament  
La direcció general amb competències en formació del professorat, a través de la xarxa de centres de formació, innovació i recursos educatius (CEFIRE) de la Comunitat assessorarà la comunitat educativa de les escoles oficials d'idiomes en tot el que concernix la formació del professorat.  
  
Quinta. Incidència en les dotacions de gasto  
La implementació i el posterior desplegament d'esta orde no podran tindre cap incidència en la dotació de tots i cada un dels capítols de gasto assignats a la conselleria competent en matèria d'educació, i en tot cas haurà de ser atés amb els mitjans personals i materials de la conselleria competent per raó de la matèria.  
  
Sisena. Certificacions dels nivells C1 i C2 experimentals, i per destreses  
Respecte a la superació per part de l'alumnat dels cursos experimentals dels nivells C1 i C2, autoritzats en els cursos acadèmics 2011-2012 i 2012-2013 per sengles resolucions de 26 de juliol de 2011 i 28 de setembre de 2012, respectivament, esta quedarà acreditada per mitjà de certificació expedida per part de la direcció general competent en matèria d'expedició de títols i diplomes acadèmics i professionals d'ensenyances no universitàries, a proposta de cada escola oficial d'idiomes. Estos certificats, així com aquells que acrediten destreses individuals, estaran disponibles a partir de febrer de 2014.  
  
  
DISPOSICIÓ TRANSITÒRIA  
  
Única. Currículums dels nivells avançats del MCER  
Mentres no es publiquen els currículums oficials dels nivells avançats del MCER (C1 i C2), en l'àmbit de la Comunitat seran aplicables els establits en l'Orde EDU/3377/2009, de 7 de desembre, per la qual s'establixen els currículums i les proves corresponents als cursos especialitzats per al perfeccionament de competències en idiomes de nivells C1 i C2 del Consell d'Europa, impartits en les escoles oficials d'idiomes de Ceuta i de Melilla (BOE 16.12.2009).  
  
  
DISPOSICIONS DEROGATÒRIES  
  
Primera. Derogació de normativa referida a organització i funcionament de les escoles oficials d'idiomes de la Comunitat  
Queda derogada l'Orde de 14 de juliol de 2009, de la Conselleria d'Educació, per la qual es regula l'organització i el funcionament de les escoles oficials d'idiomes de la Comunitat Valenciana a partir del curs acadèmic 2009-2010, així com els aspectes de totes aquelles normes de rang igual o inferior que s'oposen al que establix la present orde.  
  
  
Segona. Derogació de la normativa referida a la fitxa individual de seguiment (FIS)  
Queden derogats els articles 3.4 i 7.8, així com l'annex III, de l'Orde de 31 de gener de 2008, de la Conselleria d'Educació, per la qual es regula l'avaluació i promoció dels ensenyaments d'idiomes de règim especial a la Comunitat Valenciana, així com la Resolució de 17 d'abril de 2008, de la Direcció General d'Ordenació i Centres Docents, per la qual es dicten instruccions per a l'ompliment de la fitxa individual de seguiment (FIS).  
  
DISPOSICIONS FINALS  
  
Primera. Modificació normativa  
Es modifiquen els apartats 4 i 5 de l'article 3 i l'apartat 2 de l'article 4 de l'Orde de 10 de març de 2008 de la Conselleria d'Educació, per la qual es regula la prova de certificació dels ensenyaments d'idiomes de règim especial a la Comunitat Valenciana, i s'hi afig una disposició addicional única.  
Es modifiquen els apartats 4 i 5 de l'article 3, que queden redactats com seguix:  
«4. Els ciutadans de qualsevol nacionalitat podran matricular-se en un idioma estranger diferent de l'oficial del país en què van realitzar la seua escolarització obligatòria.»  
«5. L'alumnat matriculat en les escoles oficials d'idiomes que curse ensenyances de primer curs del nivell bàsic, primer o segon curs de nivell intermedi (este últim en cas que la conselleria competent en matèria d'educació autoritze l'increment de la duració d'eixe nivell o primer curs del nivell avançat), podrà presentar-se a la prova de certificació del mateix idioma que curse, prèvia renúncia condicionada a la seua matrícula oficial en el moment de formalitzar la matrícula per a la prova de certificació. El mateix criteri s'aplicarà a l'alumnat que, matriculat en l'últim curs dels nivells en què és necessària la superació de la prova de certificació, desitge presentar-se a esta en un nivell diferent d'aquell en què es troba matriculat. En cas de superar la prova de certificació, podrà matricular-se sense preinscripció en el següent nivell; en cas de no superar-la, podrà realitzar la prova de la convocatòria extraordinària del curs vigent. El mateix criteri s'aplicarà a l'alumnat que, matriculat en l'últim curs dels nivells en què és necessària la superació de la prova de certificació, desitge presentar-se a esta en un nivell distint, que no podrà ser inferior, d'aquell en què es troba matriculat.»  
  
Es modifica l'apartat 2 de l'article 4, de manera que la nova redacció quedarà expressada de la manera següent:  
«La prova de certificació s'articularà en destreses, tenint en compte els criteris i continguts bàsics establits en el Reial Decret 1629/2006, de 29 de desembre, pel qual es fixen els aspectes bàsics del currículum dels ensenyaments d'idiomes de règim especial regulats per la Llei Orgànica 2/2006, de 3 de maig, d'Educació; així com els objectius, continguts i criteris d'avaluació establits per la normativa vigent per a cada nivell en els currículums oficials de la Comunitat Valenciana.»   
  
S'hi afig una disposició addicional única amb la següent redacció:  
«Totes les referències relatives als nivells bàsic (A2), intermedi (B1) i avançat (B2) regulades en esta orde s'hauran d'aplicar a tots els nivells previstos en el Marc Comú Europeu de Referència (MCER), incloent-hi els nivells C1 i C2.»  
  
Segona. Entrada en vigor  
La present orde entrarà en vigor l'endemà de la seua publicació en el Diari Oficial de la Comunitat Valenciana.  
  
València, 20 de setembre de 2013  
  
La consellera d'Educació, Cultura i Esport,  
MARÍA JOSÉ CATALÁ VERDET


Còpia Permalink ELI